טוביה צפיר

טוביה צפיר (נולד ב-31 בדצמבר 1945) הוא שחקן, קומיקאי, חקיין, זמר, מדבב, כוכב ילדים ומנחה טלוויזיה ישראלי. מתחילת המאה ה-21 מוכר גם בשם הבמה והדמות שלו סבא טוביה.

ביוגרפיה
296x296px|ממוזער|טוביה צפיר משחק בהצגה "חגיגה עם סבא טוביה", 2016
297x297px|ממוזער|שמאל|צפיר ב"הקוקיה" מתוך סדרת המתח והאימה, "סיפורים לשעת לילה מאוחרת"
צפיר נולד בשם טוביה קוזלובסקי, למשה וזהבה קוזלובסקי (בפולנית קוזיול (kozioł) הוא תיש או צפיר, ומכאן מקור שמו המעוברת). גדל והתחנך בשכונת פלורנטין שבתל אביב בבית מסורתי של יוצאי פולין, אביו היה בעל מכולת בשכונה. הוא למד בתיכון עירוני ד' בעיר (בין השאר, עם מני פאר, דודו טופז ויגאל שילון).

בתחילת שנות ה-60 שירת בלהקת הנח"ל ובלט בעיקר כבדרן ובשיר "אחד חולמני" (בדואט עם שולה חן). מאז הוא הפך לאחד מכוכבי הטלוויזיה, הקולנוע והבמה בישראל.

בטלוויזיה השתתף בשנות ה-70 בתוכניות הסאטירה "לא הכל עובר" ו"ניקוי ראש", שבהן הציג לראשונה חיקויים של פוליטיקאים (כמו יצחק רבין, מנחם בגין ועוד), כן הנחה את שעשועון הטלוויזיה "זה הסוד שלי", לאחר פרישתו של אורי זוהר.

בשנות ה-80 הופיע פעמים רבות בתוכנית הבידור "סיבה למסיבה", בה הרבה לחקות פוליטיקאים בשלל מערכונים. השתתף גם בשני פרקים בקומדיית המצבים "קרובים קרובים".

בשנות ה-90 דיבב את בובות הפוליטיקאים בתוכנית הסאטירה "החרצופים" והשתתף בתוכנית הקומית "האגף הסגור". בשנים 1993 ו-1994 הופיע בתוכנית "צפיר הנפש" שכתב אפרים סידון.

בשנת 2000 הופיע מספר פעמים בתוכניות טלוויזיה, בין היתר בתוכנית "יאיר לפיד". בשנים 2004 ו-2005 הופיע בתוכנית היומית "השיר שלנו".

בשנת 2005 שיחק בדרמה "טלנובלה בע"מ". באוגוסט אותה שנה הוגש נגדו כתב אישום באשמת הפעלת אלימות ואיומים נגד עובדת אולפן הצילום של הסדרה. בינואר 2006 אישר בית משפט השלום בירושלים את עסקת הטיעון בין צפיר לבין פרקליטות המדינה, לפיה הוא ירצה 120 שעות שירות לתועלת הציבור בלא שתירשם לחובתו הרשעה.

כיכב גם במספר מופעי בידור שהועלו על הבמה, רובן פרי עטו של הסאטיריקן אפרים סידון. אחת המצליחות שבהן הייתה התוכנית "חגיגות סיום הרוטציה" שהועלתה בשנת 1986.

בקולנוע שיחק צפיר בין היתר בסרטים: "סלומוניקו" (1972), "נחצ'ה והגנרל" (1972), "צ'רלי וחצי" (1974), "חגיגה בסנוקר" (1975), "גבעת חלפון אינה עונה" (1976), "איזה יופי של צרות!" (1976), "הלהקה" (1978), "נישואין נוסח תל אביב" (1979), "האינסטלטור" (1986), "מסע הטבעת" (2017) ו"הגברת ינקלובה" (2017).

בשנת 1993 השתתף בדיבוב הסרט "אלאדין" של חברת וולט דיסני בתפקיד ג'יני, אותו דיבב גם בסרטי ההמשך ("שובו של ג'אפר" ו"אלאדין ומלך הגנבים") ובסדרת הטלוויזיה. אחר כך דיבב את מנפרד בסרט "עידן הקרח" (2002) ואת ביג וולד בסרט "רובוטס" (2005).

בשנת 2006 כיכב בקליפ לשיר "אז במצב הנוכחי" של הראפר סגול 59. בשיר מסומפל קולו של צפיר מתוך שיר הנושא של התוכנית "ניקוי ראש".

בשנת 2008 כיכב בתפקיד משנה בדרמה "דני הוליווד" בתור החבר של שחקנית התיאטרון של שנות השישים לולה באום (גילה אלמגור). בשנת 2011 החל להשתתף בסדרה הקומית "סברי מרנן", בדמותו של פנחס רוזן בשידורי "קשת". בשנת 2013 השתתף בתחרות החיקויים "זה לא אמיתי" ששודרה בערוץ 24. בשנת 2015 החל צפיר לככב בסדרה "איפה אתה חי?" בתור מורה למשחק.

בשנת 2019 השתתף במחזמר "גבעת חלפון אינה עונה" בדמותו מהסרט המקורי, אך כמבוגר, בתיאטרון הבימה.

בשנת 2023 שיחק את מקס במחזמר "צלילי המוזיקה" בתיאטרון העברי, בבימויו של נתן דטנר.

ככוכב ילדים
בשנת 1972 שיחק בהצגת הילדים "מלך האלמוגים" שהוצג בתיאטרון אורנה פורת לילדים ולנוער לצידה של סנדרה שדה.

בשנת 1996 צפיר שיחק בתפקיד באלו הדוב במחזמר הילדים "ספר הג'ונגל" אשר זכה להצלחה רבה.

בשנה שלאחר מכן, ב-1997, שיחק בהצגת הילדים "הלב". בשנת 1998 השתתף בפסטיגל.

בשנת 1999 שיחק בקלטת הילדים "פים פם פה" בה גילם את הענק. שנה לאחר מכן, ב-2000, גילם את המושל בהצגת הילדים "פוקהונטס" וגם בגרסת הקלטת של המחזמר הוא גילם את סבא טוביה. בשנת 2004 השתתף בשנית בפסטיגל.

צפיר מופיע בעיקר בהצגות, במשחקי מחשב ובקלטות לילדים. הוא העלה את תקליטור השמע לילדים וסדרת משחקי המחשב לילדים "שעת סיפור עם סבא טוביה" ואת המופע המצליח לילדים "מסיבה ביער עם סבא טוביה" שבעקבותיו יצאו גם קלטות וידאו ולאחר מכן העלה את מופעי ההמשך, "סבא טוביה - סיפורים כיד המלך", "מעיל הקסמים של סבא טוביה", "סיפורי התנ"ך עם סבא טוביה" ו"סיפורה של מדינה עם סבא טוביה".

בשנת 2000 שיחק בתוכנית הילדים בערוץ הופ "סיפורים לנימי" בשנה שלאחר מכן, במהלך חג חנוכה, השתתף יחד עם תום אבני בתוכנית "טוביה ובניו" ששודרה בערוץ הילדים.

בשנת 2006 צפיר שיחק בסרט הילדים "סבא טוביה - סיפורה של מדינה".

בין השנים 2008 עד 2010 צפיר שיחק בערוץ הופ בסדרת הילדים "טובי דובי" אשר הייתה מבוססת על דמויות וסדרת המשך מתוך קלטת הילדים "מסיבה ביער עם סבא טוביה".

בשנת 2008 שיחק את אבא של גרי מנדלבאום בסדרה "הפיג'מות". באותה שנה הופיע לראשונה במופע "מותק של פסטיבל 1" - הגדולים של הקטנים. בשנת 2009 השתתף צפיר בשנית במופע הילדים "מותק של פסטיבל 2". ובשנת 2010 השתתף בשלישית ב"מותק של פסטיבל 3" - הרפתקה ביער הקסום. חוץ מפעמים אלה הופיע צפיר במותק של פסטיבל גם בשנים 2011, 2012, 2014 ו-2016. סך הכל הופיע צפיר במופע שבע פעמים.

בשנת 2011 השתתף בהצגה "סימבה מלך הספארי".

בשנים 2012 ו-2013 צפיר שיחק בסדרת הילדים "ממלכת טוביהו" בערוץ הופ!.

לרגל יום הולדתו ה-70 יצר צפיר את הסדרה החדשה "חיבוק של שבת" אשר שודרה בערוץ הופ!. בשנת 2017 השתתף בסדרה "שירים מבית סבא" אשר שודרה בערוץ הופ!.

בשנת 2018 השתתף במחזמר "אוליבר טוויסט" בתפקיד פייגין לסירוגין עם גילי ורנר. בשנת 2019 השתתף בסדרה "סבא דוליטל" אשר גם שודרה בערוץ הופ!, ובאותה שנה החל להשתתף בהצגת ילדים חדשה וישנה "סיפורי החיות של סבא טוביה" לכבוד חגיגות ה-20 לדמותו של סבא טוביה. באותה שנה חזר להשתתף במחזמר "אוליבר טוויסט" בתפקיד פייגין.

בחנוכה 2021 גילם את סבא ג'פטו בהצגת הילדים "פינוקיו" מבית התיאטרון הארצי לילדים ונוער. בחנוכה 2022 גילם את נח בהצגת הילדים "תיבת נח" לצידם של רינת גבאי, נדב אבקסיס ושמחה גואטה.

בשנת 2024 שב לגלם את בלו הדוב במחזמר "ספר הג'ונגל", במסגרת הפקה מחודשת, 28 שנה מאז עלתה לראשונה.

בשנת 2025 השתתף בעונה הרביעית של תוכנית המציאות "הזמר במסכה", בתור המפלצוש, והודח עשירי מהתוכנית. באותה שנה החל לככב במחזמר "פים פם פה".

חיים אישיים
צפיר נשוי מאז 1966 ליעל, ילידת פולין, אותה הכיר בבית הספר היסודי, שמשמשת כמפיקה של מופעיו. בני הזוג מתגוררים ברמת השרון. לזוג שלושה ילדים, בהם איש הטלוויזיה יואב צפיר. נכדתו היא השחקנית והקומיקאית מיה צפיר.

פילמוגרפיה

קישורים חיצוניים

 אבי אתגר, אצל טוביה צפיר 'הסיגר מת מצחוק', מגזין "סיגאר", אפריל 1999






 יורם יובל, שיחת נפש עם טוביה צפיר, הטלוויזיה החינוכית, 10 באפריל 2017




 פגישה עם רוני קובן עונה 9 | פרק 10 - טוביה צפיר

הערות שוליים

*
קטגוריה:אנשי היישוב ילידי הארץ
קטגוריה:משתתפי הפסטיגל
קטגוריה:שחקני קולנוע וטלוויזיה ישראלים
קטגוריה:בדרנים ישראלים
קטגוריה:שחקני ערוץ הופ!
קטגוריה:ניקוי ראש
קטגוריה:קומיקאים יהודים ישראלים
קטגוריה:מנחי טלוויזיה ישראלים
קטגוריה:מדבבים ישראלים
טוביה
קטגוריה:חברי להקת הנח"ל
קטגוריה:חקיינים ישראלים
קטגוריה:זוכי פרס מסך הזהב
קטגוריה:שחקני תיאטרון ישראלים
קטגוריה:שחקני מחזות זמר ישראלים
קטגוריה:סברי מרנן: שחקנים
קטגוריה:רמת השרון: אישים
קטגוריה:משתתפי מותק של פסטיבל
קטגוריה:אמנים ישראלים הידועים בשם במה
קטגוריה:זמרים השרים בעברית
קטגוריה:זמרי ילדים ישראלים
קטגוריה:זמרים ישראלים
קטגוריה:מנחי ערוץ הילדים
קטגוריה:מנחים ישראלים
קטגוריה:מתחרי מאסטר שף (ישראל) V.I.P
קטגוריה:משתתפי הזמר במסכה (תוכנית טלוויזיה ישראלית)
קטגוריה:בוגרי תיכון עירוני ד' (תל אביב)
קטגוריה:מופללים שנענשו בשעות לתועלת הציבור
קטגוריה:כוכבי ילדים
קטגוריה:ישראלים שנולדו ב-1945